b'\n_START_ARTICLE_\nPorto-Novo\n_START_SECTION_\nZgodovina\n_START_PARAGRAPH_\nPred ustanovitvijo je obmo\xc4\x8dju, kjer zdaj stoji Porto-Novo, vladalo ljudstvo Ad\xc5\xbea. Zaradi sporov sta prestolonaslednika zapustila takratno prestolnico Alado in eden od njiju je v 16. stoletju ustanovil Porto-Novo, sprva imenovan Hogbonu in nato Aja\xc5\xa1e. Zaradi lege ob morju je bilo privla\xc4\x8dno za tuje trgovce in se za\xc4\x8delo razvijati, zaradi \xc4\x8desar ga je osvojil kralj ljudstva Ojo, ki mu je mesto odtlej moralo pla\xc4\x8devati davek. V 1770. letih so se pojavili trgovci s su\xc5\xbenji, ki so jim lokalni vladarji pri\xc4\x8deli prodajati ljudi iz notranjosti celine, in do leta 1776 je Porto-Novo (kot so ga takrat poimenovali Portugalci) postal najpomembnej\xc5\xa1e pristani\xc5\xa1\xc4\x8de dale\xc4\x8d naokrog, do konca stoletja pa naj bi \xc5\xa1tel \xc5\xbee 10.000 prebivalcev._NEWLINE_Po propadu kraljestva Ojo se nova mestna oblast ni zapletala v spore s sosedi. V 19. stoletju je su\xc5\xbenjelastni\xc5\xa1tvo zamiralo, Porto-Novo pa je do\xc5\xbeivel kratkotrajen vzpon, saj je imel zaradi pritiska abolicionistov na druga mesta eno redkih preostalih pristani\xc5\xa1\xc4\x8d, kjer so lahko pretovarjali su\xc5\xbenje, predvsem pripadnike ljudstva Jorubov. Vendar se je mesto hitro prilagodilo novi situaciji in \xc5\xbee kmalu se je tu naselila skupnost svobodnih \xc4\x8drncev iz Sierra Leoneja. Prebivalstvo je bilo izrazito me\xc5\xa1ano, poleg Jorub in Fonov so v mestu \xc5\xbeiveli \xc5\xa1tevilni brazilski Afri\xc4\x8dani, ki so se vanj preselili po ukinitvi su\xc5\xbeenjstva v Braziliji, ter Evropejci razli\xc4\x8dnih narodnosti, ki so ustanavljali kr\xc5\xa1\xc4\x8danske misijone. Zaradi ranljivosti v odnosu do sosednjih kraljestev in Britancev so vladarji mesta sprejeli francosko za\xc5\xa1\xc4\x8dito, to pa je po\xc4\x8dasi pripeljalo do izgube politi\xc4\x8dne avtonomije. Mesto je postalo prestolnica francoske kolonije Dahomej, kasneje vklju\xc4\x8dene v Francosko Zahodno Afriko, po osamosvojitvi leta 1960 pa prestolnica Benina.'